અહિં ભારતમાં બે પ્રકારનાં માણસો વસે છે. એક કે જેમને કૂતરાં ગમે છે, અને બીજાં કે જેમને એ નથી ગમતા. આ બે પ્રકારનાં લોકો એકબીજાને ભારત પાકિસ્તાન એકબીજાને જુએ છે એ રીતે જોતાં હોય છે. પાકિસ્તાન આતંકવાદીઓને છૂટો દોર આપે છે અને આતંકવાદીઓ મનફાવે એમ ભડાકા કરે છે. કૂતરાપ્રેમી પરિવારમાં આવી જ કંઈક આઝાદી કૂતરા ભોગવતા હોય છે. કૂતરું આવા લોકોનાં બેડ પર ચઢીને સૂઈ શકે છે. રસોડામાં આંટા મારી શકે છે. બે પગ પર ઊભું થઈ મોઢું ચાટવાની ચેષ્ટા પણ કરી શકે છે. એટલું જ નહિ આ બધા લહાવા પડોશીઓ અને મહેમાનોને પણ મફતમાં મળતાં હોય છે. પણ આવી હરકત કૂતરું ન પાળનાર સહન કરી શકતાં નથી. આમ ભારતમાં વણજોઈતા મહેમાનો માટે કૂતરું એ શ્રેષ્ઠ હથિયાર છે. ‘તારક મહેતા કા ઊલટા ચશ્મા’ સિરીયલમાં જો બબિતાજી કૂતરો પાળતી હોત તો ઐયરની જેઠાલાલ વિષેની ચિંતા કદાચ અડધી થઈ જાત !